NOTĂ INFORMATIVĂ

la proiectul hotărîrii Guvernului cu privire la abrogarea unor hotărîri ale Guvernului

Proiectul hotărîrii Guvernului cu privire la abrogarea unor hotărîri ale Guvernului este elaborat în scopul asigurării executării Legii privind achiziţiile publice nr. 131 din 03.07.2015 (Monitorul Oficial nr.197-205/402 din 31.07.2015), intrată în vigoare din 31.05.2016.

Legea privind achiziţiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din 27.06.2014.

Pentru a implementa legea sus menţionată, au fost deja aprobate prin hotărîri de Guvern 5 regulamente şi urmează să mai fie aprobate şi alte noi Regulamente.

Conform art. 65 alin. 1 din Legea nr. 317 din 18.07.2003 privind actele normative ale Guvernului şi ale altor autorităţi ale administraţiei publice centrale şi locale, prevederile cuprinse într-un act normativ contrare unei noi reglementări de acelaşi nivel sau de nivel superior trebuie abrogate. Prin urmare, hotărîrile de Guvern ce au fost aprobate în baza Legii privind achiziţiile publice nr. 96-XV1 din 13.04.2007, sunt nefuncţionale şi depăşite, ceea de impune abrogarea acestora.

Aspectul financiar. Implementarea proiectului respectiv nu necesită alocarea unor mijloace financiare suplimentare din bugetul de stat.

Aspectul organizatoric. în conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

Aspectul normativ. Prezentul proiect este elaborat cu scopul de a abroga unele hotărîri ale Guvernului.

În contextul celor enunţate, Ministerul Finanțelor propune spre aprobare proiectul Regulamentului cu privire la planificarea contractelor de achiziţii publice.

**Ministru Octavian ARMAȘU**